### 8.     Beslutning om endelig vedtagelse af Lokalplan nr. 577 for boligbebyggelse i del af [adresse] og Tillæg nr. 5 til Kommuneplan 2017-2028

**Åbent**

Sagsnr.: 326-2021-3959        J.nr.: 01.11.20           Dokumentnr.:
326-2021-180947

**Sagstype**

Beslutning.

**Resume og sagens baggrund**

Forslag til Lokalplan nr. 577 for boligbebyggelse i del af
[adresse] og Tillæg nr. 5 til Kommuneplan 2017-2028 har været fremlagt i ti
ugers offentlig høring. Der er indkommet 23 høringssvar. Sagen lægger op til
udvalgets beslutning om kommuneplantillægget og lokalplanens endelige
vedtagelse.

Kommunalbestyrelsen godkendte Forslag til Lokalplan nr. 577
på mødet den 26. maj 2021.

**Indstillinger**

Direktøren indstiller, at:

1. Forslag til Kommuneplantillæg
   nr. 5 til Kommuneplan 2017-2028, vedtages endeligt til offentlig
   bekendtgørelse med de mindre anbefalinger, der fremgår af Bilag 3.
2. Forslag til Lokalplan nr. 577
   for boligbebyggelse i del af [adresse] vedtages endeligt til offentlig
   bekendtgørelse med de mindre anbefalinger, der fremgår af Bilag 3.
3. Administrationen bemyndiges
   til at foretage nødvendige redaktionelle ændringer forinden offentlig
   bekendtgørelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

*Tillæg til Kommuneplanen*

Det udarbejdede kommuneplantillæg sikrer, at der er den
nødvendige overensstemmelse mellem lokalplanen og kommuneplanen for så vidt
angår bebygget etageareal, bygningshøjder og tilpasningen til omgivelserne.
Kommuneplantillægget omfatter en mindre udvidelse af den eksisterende ramme
K03.OF08. (Bilag 1)

*Formålet med tillægget til Kommuneplanen*

Formålet med kommuneplantillæg nr. 5 er at danne grundlag
for, at der inden for det udpegede område kan planlægges nærmere for et bolig-
og rekreativt område med bæredygtigt byggeri.

*Forslag til lokalplan*

Lokalplanen fastlægger nærmere bestemmelser for disponering af området for at sikre, atområdets
parkmæssige karakter fastholdes, at ny bebyggelse indpasses i parken, og at
bebyggelsens udtryk tager afsæt i byens historiske bebyggelser. (Bilag 1)

*Formålet med forslaget til lokalplan*

Lokalplanens formål er at sikre, at:

·
området kan anvendes til
boligformål og rekreative formål,

·
ny bebyggelse etableres som punkthuse
med et arkitektonisk udtryk, der, på en nutidig måde, fortolker arkitekturen i
byens omkringliggende bebyggelser,

·
der udlægges fælles
opholdsarealer, som, udover at tjene til rekreative formål for områdets beboere,
indgår i en landskabelig helhed med den eksisterende park, og

·
veje, stier og parkeringsarealer
udformes som en helhed og tilpasses karakteren i den eksisterende park.

*Offentlig høring*

Forslag til lokalplan nr.577 for
boligbebyggelse i del af [adresse] har været fremlagt i ti ugers offentlig
høring i perioden den 9. juni 2021 til 18. august 2021. Der er modtaget 23
høringssvar fra hhv. Midt- og Vestsjællands Politi, [adresse], [adresse]
og Kulturstyrelsen, [adresse] naturfredningsforening, Friluftsrådet, de
nabolæggende boligselskaber, AP Ejendomme samt erhvervsdrivende og beboere i
[adresse] herunder en borgergruppe der har lavet underskriftindsamling med
1507 underskrifter mod projektet. Alle høringssvar er samlet i Bilag 2, og
Hvidbogen med administrationens anbefalinger og bemærkninger er vedlagt som
Bilag 3.

Bemærkninger fra Midt- og Vestsjællands Politi, Slot- og
kulturstyrelsen samt Vestsjællands museum giver ikke anledning til ændringer i
lokalplanen. Bemærkninger, der anbefales til processen, er allerede en del af
den almindelige planproces og myndighedsbehandling ved etablering af fremtidig
bebyggelse.

Fire af høringssvarene tilkendegiver ikke at være imod
projektet og roser det eksisterende materiale eller bidrager med forslag til
emner der kan være mere fokus på, fx indarbejdelse af fodbold- og discgolf.

AP Ejendomme A/S er de eneste, der har bemærkninger til
bebyggelsens udformning, særligt tagformen på punkthusene. Her foreslås at der
tillades flade tage på punkthusets ene halvdel, så hvert hus består af en
bygningsdel med fladt tag og tagterrasse og en højere bygningsdel med sadeltag,
så ventilation, øvrige installationer og elevatortårn gemmes væk under
sadeltaget. Dette ændrer ikke væsentligt på udsigten for de omkringliggende
boliger. Dog giver det mulighed for at der er tilknyttede opholdsmuligheder på
punkthusene. Hvorvidt flade tage er tilpasset den omkringliggende arkitektur,
er en vurderingssag. Tidligt i processen var der lagt vægt på saddeltage som et
vigtigt element i koblingen til den omkringliggende arkitektur. Enkelte
høringssvar påpeger ligeledes højden som ønskes bevaret på max tre etager.

I de resterende høringssvar er fokus på den generelle
anvendelse af [adresse]. Flere ønsker parken udelukkende anvendt til
rekreative formål og offentlige formål, og er uforstående overfor at der bygges
i en af byens grønne parker. Ligeledes fokuserer en del af bemærkningerne på
inddragelsen af den offentlige parkeringsplads, trafikken, processen og
relationerne til andre kommunale strategier og mål.

*Det grønne byrum*

I høringssvarene noteres det, at parken, som den er i dag,
er bevaringsværdig, uanset om der er et gammelt plangrundlag der tillader
bebyggelse. Størstedelen af høringssvarene viser utilfredshed i at man bygger i
en af byens grønne parker, når der er fokus på værdien af grønne arealer i mange
planer og projekter som der er vedtaget eller arbejdes på. Selvom der fortsat
er udlagt areal til rekreativ park, menes den tætte tilknytning til
boligbebyggelse at gøre parken mindre offentlig. Der er derfor enkelte forslag
og ønsker om at udvide lokalplansafgrænsningen så Lasse Mogensen inddrages og
omdannes til park, samt at sikre erstatning for det parkareal der tages væk,
etableres andet steds.

Administrationen bemærker, at der i arbejdet med lokalplanen
hele tiden har været et stort fokus på, at der arbejdes i en af byens grønne
parker. Dette fokus ligger til grund for bl.a. typen af bebyggelse der kan
etableres, bebyggelsesprocenten, placering af bebyggelsen samt det grønne der
indarbejdes mellem bebyggelsen. Ligeledes bevares delområde 1 som bypark,
ligesom det hele tiden har været udlagt til i de eksisterende plangrundlag,
hvor der fortsat er gode rammer for kulturelle arrangementer og byens brug af
de grønne omgivelser.

*Bygningernes placering*

Udover at der generelt ikke ønskes byggeri i parken,
kommenteres der i høringssvarene også på punkthusenes placering. Bl.a. menes
byggeriet at være placeret langt mod nord og lang væk fra de andre
omdannelsesområder i rammeaftalen. Andre mener at 1 eller 2 af de sydlige
punkthuse er placeret for tæt på [adresse], hvorfor der foreslås at
placere dem i den nordlige del af Lokalplanen mod Munkesøparken.

Administrationen bemærker at man ved at flytte de sydlige
punkthuse, ville resultere i et stører samlet rekreativt areal og en bedre
kobling til [adresse] og byen. Men at placere dem i nord, ville gene flere
boliger i Munkesøparken.

*Parkering og trafikken*

Der er stor bekymring omkring den øgede trafikbelastning som
boligerne antages at forårsage. Ligeledes nævner næsten alle høringssvarene
parkeringspladserne som i dag er offentlige og samtidig ikke fremlagt en
løsning på. Enkelte mener heller ikke, at der er udlagt det rigtige antal
p-pladser i projektet.

Administrationen er klar over, at parkeringsproblematikken
fylder hos den enkelte borger og bemærker, at det ikke er noget, som denne
lokalplan har mulighed for at løse. Det er derfor relevant, at der sideløbende
med salg af arealer og inddragelse af de nuværende parkeringsarealer, afsøges
muligheder for løsninger af parkeringsproblematikker i byen.

Det er vigtigt i antagelsen af den øgede trafikbelastning,
at man er opmærksom på de nye anvendelser der kommer til, men også de
anvendelser i området der forsvinde når fx Biblioteket og Kaalund Kloster ikke
har offentlige formål mere.

*Processen og andet planlægning*

Der er flere bemærkninger til processen generelt og den
manglende inddragelse af borgerne i et så vigtigt åndehul for byens borgere.
Der menes ikke at være taget hensyn til flere af de planer og mål som indebære
de grønne værdier og tidligere byudvikling, herunder; at være den grønneste
kommune i [adresse] med vilje, den nye naturpolitik, Den strategiske helhedsplan og
planer for [adresse] som middelalderby på [adresse].

*Spildevandsplanen*

I spildevandsplan 2017-2027 er lokalplanområdet delvist
udlagt til fælleskloak med plan om separatkloak. Dele af området er desuden
ikke omfattet af spildevandsplanen. Der skal derfor laves et tillæg til
spildevandsplanen.

*Administrationens anbefalinger*

Administrationen anbefaler, at tillæg til kommuneplanen
vedtages. Administrationen anbefaler desuden, at lokalplanen vedtages med de
mindre ændringer der fremgår af hvidbogen og som er markeret med rødt i denne.

Administrationen anbefaler ikke, at bemærkningerne til
punkthusenes tagform giver anledning til ændringer.

Administrationen anbefaler at den allerede etablerede
fodbold- og discgolfbane på arealet og mamrelunden indarbejdes i redegørelsen,
idet det må være en forudsætning, at de berørte anlæg reetableres i parken.

**Økonomiske konsekvenser**

Ingen.

**Teknik- og Miljøudvalgets møde
den 9. september 2021:**

1.    Anbefales.

2.    Anbefales med
følgende bemærkning om, at de tre punkthuse mod nordvest reduceres til to og byggefelterne
A og B tilpasses, samt at der sker en mindre justering af byggefelt E mod
sydøst. De parkeringsmuligheder, som opstår på baggrund af det mindre antal
boliger (et punkthus fjernes), fastholdes, men etableres som offentlig
parkering syd for vejen Munkesøparken. Teknik- og Miljøudvalget vil se på
muligheder for at eksisterende arealer af Munkesøen, for eksempel de
nordøstlige boldbaner, fremadrettet kan tænkes ind som en del af parkanlægget.

3.    Anbefales.

Bjarne Vestergaard (Ø) stemmer
imod med bemærkning om manglende lydhørhed i forhold til høringssvarene.

**Økonomiudvalgets møde den 15.
september 2021:**

Teknik- og Miljøudvalgets indstilling anbefales.

Bjarne Vestergaard (Ø) stemmer imod med bemærkning om
manglende lydhørhed i forhold til høringssvarene.

**Bilag**

|  |  |
| --- | --- |
| Bilag 1 - Forslag til Lokalplan nr. 577 for boligbebyggelse i del af [adresse] og  Tillæg nr. 5 til Kommuneplan 2017-2028 | 326-2021-197836 |
| Bilag 2 - Samlet Høringssvar | 326-2021-197058 |
| Bilag 3 - Hvidbog til høringssvar | 326-2021-195976 |